Marlene Harpsøe (DF), 2010-11-11:
Jeg synes altid, det er rigtig kedeligt, når nogle fyres.
Det er absolut ikke sjovt at stå i en situation, hvor man på en eller anden måde føler sig truet på sit levebrød og man skal ud og finde et nyt arbejde, især ikke når der har været en tid med krise og det ikke ligefrem er jobbene, der hænger på træerne.
Det forstår jeg udmærket godt er en ubehagelig situation.
Det, at man, hvad kan jeg sige, strammer op, sådan at virksomhederne ikke kan sende medarbejdere på uddannelse med SVU i opsigelsesperioden, synes jeg egentlig er en rimelig stramning.
For når man tænker over det, må man jo sige, at det også handler om, at lige så snart man er opsagt og altså er ude på arbejdsmarkedet som ledig, så er det altså et andet system, som tager over, og det er jo så ikke virksomhederne, som har ansvaret for den ledige.
Men i Dansk Folkeparti bekymrer vi os også for de ledige, og vi har selvfølgelig noteret os, at med den plan, som man har lagt frem fra Socialdemokraterne og Socialistisk Folkepartis side, nemlig den her plan, som hedder »En Fair Løsning«, vil man have folk til at arbejde mere, og det ved vi jo alle sammen godt netop kommer til at koste arbejdspladser.
Det vil gå ud over de ledige.
Fru Christine Antorini lægger jo nogle ord i munden på mig om, at jeg skulle have sagt, at man i en periode, hvor man er opsagt, stadig væk kan fortsætte med sin voksen- og efteruddannelse på SVU.
Men det er bare ikke korrekt – det er det
absolut ikke – for
jeg ved udmærket godt, hvad det her drejer sig om.
Jeg er nemlig en ansvarsfuld politiker, som selvfølgelig gør mit arbejde ordentligt, og det vil jeg også ønske at man gør fra Socialdemokraternes side, når det er, at man så at sige gerne vil tage ansvar for Danmark og dansk økonomi.
Jeg må så bare erkende, at det, når det kommer til den økonomiske ansvarlighed, altså ligger meget bedre, i forhold til at vi i Dansk Folkeparti sammen med regeringen, sammen med Kristendemokraterne, har vedtaget en finanslov, som netop sikrer, at man betaler regningen for dansk økonomi, efter at man har haft finanskrisen.
Og hvis man tager den såkaldte genopretningsplan – hvis man kan kalde den det – fra Socialdemokraterne og Socialistisk Folkeparti, som hedder »En Fair Løsning«, kan man ikke se, at der er noget økonomisk ansvarligt over den, for den er nemlig underfinansieret med mellem 11 og 29 mia. kr.
Det er bare sandheden, mere er der ikke at sige om det.
Vi fjerner sådan set ikke muligheden for, at man kan omskole sig – det kan man stadig væk – det hører så at sige bare ind under en anden myndighed, hvis det kan kaldes det.
Så vil jeg gerne nævne noget her.
Jeg hørte også fru Irene Simonsen fra Venstre sige det heroppe tidligere, og det vil jeg egentlig også gerne bidrage med her og nu, for det lyder jo faktisk, også på fru Christine Antorini, som om det, der sker, i forhold til at man altså finder nogle penge på voksen- og efteruddannelsesområdet til at betale den økonomiske krise, simpelt hen bare er en fuldstændig slagtning af voksen- og efteruddannelsesområdet.
Altså, selv om vi finder nogle penge nu og her til at betale regningen, er der jo stadig væk tale om, at vi rent faktisk har et område, hvad angår voksen- efteruddannelse, som er i top i forhold til de lande, vi ellers normalt sammenligner os med; det er der stadig væk tale om.
Der er altså ikke tale om sådan en nedslagtning, som det i hvert fald for mig at se lyder, som om man meget gerne vil fremstille det, man siger, fra de forskellige ordføreres side.